กรมบัญชีกลางจ่ายเงินผู้ประสบภัยกว่า1,635ล.
มั่น ลั่นกรมบัญชีกลาง จ่ายเงินช่วยผู้ประสบภัยแล้วกว่า 1,635 ล้านบาท
17 พ.ย. 2553

มั่น ลั่นกรมบัญชีกลาง จ่ายเงินช่วยผู้ประสบภัยแล้วกว่า 1,635 ล้านบาท 
นายมั่น  พัธโนทัย รมช. คลัง   เปิดเผยถึงผลการดำเนินการของกรมบัญชีกลาง เรื่องการเบิกจ่ายงบช่วยเหลือผู้ประสบภัยตั้งแต่วันที่ 10 ต.ค. 2553 ถึงล่าสุดนี้ว่า  มีจังหวัดที่ได้รับผลกระทบจำนวน  51 จังหวัด  คิดเป็นงบที่ต้องช่วยเหลือ 1,635 ล้านบาท  โดยจังหวัดที่เบิกจ่ายงบประมาณมากมากที่สุด  คือ นครราชสีมา จำนวน 152.99 ล้านบาท   และ ลพบุรี จำนวน  102.81 ล้านบาท , จังหวัดนนทบุรี  จำนวน  100.35 ล้านบาท และจังหวัดสระบุรี จำนวน 95.83 ล้านบาท   
"ทั้งนี้มอบนโยบายให้เพิ่มวงเงินทดรองราชการสำหรับผู้ว่าราชการจังหวัด จาก 50 ล้านบาทเป็น 150 -250 ล้านบาท ตามความจำเป็น เพื่อสามารถให้การช่วยเหลืออย่างเร่งด่วนทันท่วงที และเป็นวงกว้าง  " นายมั่นกล่าว 
สำหรับกรณีการจ่ายเงินช่วยเหลือเพื่อบรรเทาความเดือดร้อนในเบื้องต้นรายละ 5,000 บาท ตามมติคณะรัฐมนตรี เมื่อวันที่ 26 ต.ค. 2553 นั้น  ได้มีการเบิกจ่ายเงินให้ธนาคารออมสินรอบแรกแล้ว ประมาณ 150 ล้านบาท  จากวงเงินงบกลาง รายการเงินสำรองจ่ายเพื่อกรณีฉุกเฉินหรือจำเป็น ที่ตั้งไว้ จำนวน 3,361 ล้านบาท  จากงบกลางที่คาดว่าจะสามารถนำมาใช้เบิกจ่ายเพื่อช่วยเหลือผู้ประสบภัยได้กว่า 2 หมื่นล้านบาท ส่วนที่เหลือเมื่อได้รับข้อมูลจากกรมป้องกันและบรรเทาสาธารณภัย จะได้เบิกจ่ายให้ต่อไป